བློ་བཟང་ཐུབ་བསྟན་དྲི་མེད་གངྒཱའི་རྒྱུན། །རྣམ་དཔྱོད་རལ་བར་རྟག་ཏུ་འཛིན་པ་ལ། །སྤོབས་པའི་རྒྱལ་མཚན་མངོན་མཐོ་པད་དཀར་མིག །དཔལ་ལྡན་བླ་མའི་ཞབས་ལ་གསོལ་བ་འདེབས། །གཞུང་ལུགས་ཆུ་གཏེར་ཤིན་ཏུ་བརྒལ་དཀའ་བར། །བརྩོན་པའི་གྲུ་གཟིངས་མངོན་པར་བསྐྱོད་པ་ལས། །ཟབ་དོན་བཻ་ཌཱུརྱ་ཡི་གན་མཛོད་ལ། །དབང་འབྱོར་མཁས་པའི་མཆོག་ལ་གསོལ་བ་འདེབས། །དྲན་ཤེས་རྭ་བ་བརྟན་པོས་བསྐོར་བའི་དབུས། །སྡོམ་གསུམ་ཨ་མྲའི་འཁྲི་ཤིང་རྒྱས་པའི་རྩེར། །བསྔགས་འོས་ཡོན་ཏན་སྙེ་མ་གཡུར་ཟ་བ། །ཚུལ་ཁྲིམས་དག་པའི་མགོན་ལ་གསོལ་བ་འདེབས། །རང་དོན་མཚན་མོར་འགྲོགས་པ་ཡོངས་སྤངས་ཤིང་། །ལྷག་བསམ་ཆ་ཤས་རྫོགས་པའི་ཉིན་མོར་བྱེད། །གཞན་ཕན་འོད་ཟེར་སྤྲོ་བས་མི་ངལ་བ། །སྐལ་བཟང་པདྨའི་གཉེན་ལ་གསོལ་བ་འདེབས། །སྐྱོན་བྲལ་རྨད་བྱུང་མཛད་པའི་ལྕགས་ཀྱུ་ཡིས། །གདུལ་བྱའི་གཉིས་འཐུང་སྨིན་གྲོལ་ཁུར་ཆེན་པོ། །འདེགས་བཟོད་བག་ཡོད་སྤྱོད་པར་འགོད་མཛད་པའི། །ཐར་འདོད་དེད་དཔོན་ཆེན་པོར་གསོལ་བ་འདེབས། །ཚེ་དང་ཡེ་ཤེས་དཔག་མེད་སྩོལ་བའི་གཏེར། །འཆི་མེད་ལྷ་ཡི་ཚོགས་ལ་གསོལ་བཏབ་མཐུས། །འགྲོ་ལ་ཐར་པའི་ལམ་སྟོན་བཤེས་གཉེན་མཆོག །ཞབས་པད་མི་ཤིགས་རྡོ་རྗེ་ལྟར་བརྟན་ཤོག །ལུང་རྟོགས་རྟ་བདུན་ཁྲི་ལ་ངལ་གསོ་བ། །གང་གི་འཆད་རྩོད་རྩོམ་པའི་འོད་ཟེར་འབུམ། །མཆོག་དམན་བར་མའི་གདུལ་བྱ་མ་ལུས་པའི། །ཡིད་ཀྱི་པདྨོ་བཞད་པའི་གཉེན་གྱུར་ཅིག །བདག་ཅག་སྐྱེ་བའི་འཕྲེང་བ་ཐམས་ཅད་དུ། །བཤེས་གཉེན་མཆོག་གིས་འབྲལ་མེད་རྗེས་འཛིན་ཅིང་། །ཟབ་རྒྱས་གདམས་པའི་བང་མཛོད་ཀུན་བཟུང་སྟེ། །ཐུབ་བསྟན་རྒྱལ་མཚན་འཛིན་པའི་མཆོག་གྱུར་ཅིག །འགྲོ་རྣམས་དོན་དུ་བྱང་ཆུབ་སེམས་བསྐྱེད་དེ། །ཕར་ཕྱིན་དྲུག་དང་རིམ་གཉིས་ཟབ་མོའི་ལམ། །འགལ་མེད་ཟུང་དུ་འཇུག་པའི་ཉམས་ལེན་གྱིས། །ཡན་ལག་བདུན་ལྡན་གོ་འཕང་མྱུར་ཐོབ་ཤོག །ཅེས་ཐུབ་བསྟན་རིན་པོ་ཆེའི་རྩ་ལག་དམ་པར་གྱུར་པ་ལོ་ཆེན་སྤྲུལ་བའི་སྐུ་རིན་པོ་ཆེ་བློ་བཟང་བསྟན་འཛིན་རྒྱལ་མཚན་གྱི་ཞབས་བརྟན་གསོལ་འདེབས་འདི་ནི། དམ་པ་གང་དེའི་ཉེ་གནས་ཞབས་དྲུང་བློ་བཟང་དྲི་མེད་ཀྱིས་བསྐུལ་ངོར། ༸སྙོམ་ལས་པ་དཀོན་མཆོག་འཇིགས་མེད་དབང་པོས་སྦྱར་བ་ཛ་ཡནྟུ།། །།